Frode Sørensen (S), 2000-02-10:
Dette forslag har til formål at fremme de unges interesse for at blive selvstændige virksomhedsejere, og som undervisningsministeren netop har gjort opmærksom på, er det også et mål, regeringspartierne har sat sig.
Derfor tager vi gerne denne debat om emnet, skønt Socialdemokratiet, vil jeg allerede sige nu, ikke kan stemme for det foreliggende forslag.
Der er, som jeg vil komme ind på, gennemført meget omfattende initiativer på området.
Debatten her i Folketinget i 1995 blev i foråret 1996 fulgt op af en omfattende 2-årig handlingsplan med hele 59 konkrete tiltag, som skulle skærpe de unges smag for og lyst til at blive iværksættere.
Dette blev der gjort status over i rapporten »En stærk dansk selvstændighedskultur« fra oktober 1998, og der er gjort rede for det i bilag til Folketingets Uddannelsesudvalg i april 1999.
Ministeren nævner heri, at der er skabt en række ny læseplaner, der skal fremme »selvstændiggørende og innovative aspekter« i de relevante uddannelser.
Det er sket ved at indføre nye fagelementer i uddannelserne og ved at motivere underviserne til at inddrage selvstændighedsgørelse og kreativitet i undervisningen.
Inden for erhvervsuddannelserne er der indført en fagplan med titlen »Selvstændighedskultur og iværksættere« som nyt valgfag, og den blev i 1997-98 fulgt af 750 elever.
Og som valgfrit fagområde i de mere merkantile uddannelser kan man nu også vælge iværksætteri som et områdefag.
På de kortere videregående uddannelser er der skabt en ny toårig uddannelse, Akademi for Innovation og Entreprenørship, der nu findes tre uddannelsessteder, nemlig i Århus, Hadsten og København, og så vidt jeg ved, er der yderligere to på vej henholdsvis i Odense og ved Københavns Tekniske Skole.
Så der sker noget, og med reformen af de korte videregående uddannelser bliver iværksætteri og innovation integreret i de 12 uddannelsesområder.
Og i den nævnte statusrapport slås det fast, at denne indsats med gennemførelsen af 200 projekter skal fortsætte.
Arbejdet med at virkeliggøre et udviklingsprogram for fremtidens ungdomsuddannelser med mere plads til de innovative kompetencer er kort sagt sat i værk, og samtidig bliver iværksætteri en fast bestanddel af de korte videregående uddannelser, ligesom centrene for videregående uddannelser vil koble erhverv og uddannelse tættere til hinanden.
Efter vores opfattelse handler det om pædagogisk fornyelse med sigte på øget initiativlyst, selvstændighed og virkelyst.
Vi bør kort sagt have et bredere perspektiv på selvstændighedskulturen end det, som det foreliggende forslag lægger op til.
At forslagsstillerne ikke finder, at målet endnu er nået, må bero på en politisk vurdering.
Hvor mange af hensigterne skal i øvrigt være indfriet, før resultaterne er tilfredsstillende?
Jeg mener nok, at i et dynamisk samfund er det sådan, at målene hele tiden flytter sig.
I Socialdemokratiet er vi tilfredse med de meget omfattende forsøg og de positive resultater.
Men vi er også indstillede på at fortsætte med at fremme et positivt klima med en mere omfattende iværksætterkultur.
Som sagt kan Socialdemokratiet ikke støtte det fremsatte beslutningsforslag, som efter vores skøn ikke fremmer sagen særlig meget ud over de initiativer, som allerede er sat i værk eller er ved at blive sat i værk.